2019. gada Noteikumi Nr.

Rīgā (prot. Nr.   .§)

**Prekursoru operatoru un prekursoru lietotāju reģistrēšanas un licencēšanas kārtība**

Izdoti saskaņā ar likuma

“Par narkotisko un psihotropo vielu un zāļu

likumīgās aprites kārtību” 42.1 panta

ceturto daļu un 42.2 panta otro daļu

1. Noteikumi nosaka:

1.1. kārtību, kādā reģistrē un licencē prekursoru operatoru un prekursoru lietotāju;

1.2. kārtību, kādā aptur un anulē speciālo atļauju (licenci) vai reģistrāciju;

1.3. prasības prekursoru uzglabāšanai;

1.4. kārtību, kādā prekursoru operatori sniedz Zāļu valsts aģentūrai (turpmāk - aģentūra) informāciju par saviem darījumiem ar prekursoriem, kā arī sniedzamās informācijas saturu.

2. Lai saņemtu speciālo atļauju (licenci) darbībai ar 1.kategorijas prekursoriem (turpmāk – licence), prekursoru operators iesniedz aģentūrā rakstveida iesniegumu. Iesniegumā norāda informāciju saskaņā ar Komisijas 2015.gada 24.aprīļa deleģētās regulas (ES) Nr.2015/1011 ar kuru papildina Eiropas Parlamenta un Padomes Regulu (EK) Nr.273/2004 par narkotisko vielu prekursoriem un Padomes Regulu (EK) Nr.111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Savienību un trešām valstīm, un ar kuru atceļ Komisijas Regulu (EK) Nr.1277/2005 (turpmāk – regula Nr.2015/1011), 3.panta 2.punkta b) apakšpunktu.

3. Lai personu reģistrētu darbībai ar 2. un 3.kategorijas prekursoriem (turpmāk – reģistrācija), prekursoru operators un prekursoru lietotājs iesniedz aģentūrā rakstveida iesniegumu. Iesniegumā norāda informāciju saskaņā ar regulas Nr.2015/1011 5.panta 2. un 4.punktu.

4. Lai pārliecinātos par prekursoru operatoru un prekursoru lietotāju atbilstību šo noteikumu prasībām, Veselības inspekcijas (turpmāk - inspekcija) amatpersonas pirms licences izsniegšanas veic pārbaudi attiecīgajā objektā.

5. Aģentūra:

5.1. novērtē saskaņā ar šo noteikumu 2. un 3.punktu iesniegto informāciju un pārliecinās, vai iesniegums atbilst attiecīgi šo noteikumu 2. vai 3.punktā minētajiem nosacījumiem;

5.2. Sodu reģistrā pārliecinās, ka iesniedzējs – fiziskā persona un iesniedzēja – juridiskās personas – valdes locekļi, dalībnieki – fiziskās personas, prokūristi un pilnvarnieki nav sodīti par noziedzīgu nodarījumu, kā arī nav administratīvi sodīti par pārkāpumiem, kas saistīti ar narkotisko un psihotropo vielu, prekursoru vai neklasificēto vielu apriti;

5.3. pēc inspekcijas veiktās pārbaudes rezultātiem pieņem lēmumu par licences izsniegšanu vai par atteikumu izsniegt licenci;

5.4. pēc inspekcijas veiktās pārbaudes rezultātiem pieņem lēmumu par personas reģistrāciju vai par atteikumu reģistrēt personu.

6. Licenci un dokumentu par personas reģistrāciju izsniedz kā elektronisku dokumentu atbilstoši Komisijas 2015.gada 25.jūnija deleģētās regulas (ES) Nr.2015/1013, ar ko paredz noteikumus attiecībā uz Eiropas Parlamenta un Padomes Regulu (EK) Nr. 273/2004 par narkotisko vielu prekursoriem un Padomes Regulu (EK) Nr. 111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecības starp Savienību un trešām valstīm (turpmāk – regula Nr.2015/1013) 1. un 2.pielikumā noteiktajām formām pēc tam, kad ir veikta samaksa par dokumentu izskatīšanu saskaņā ar aģentūras maksas pakalpojumu cenrādi.

7. Prekursoru operators un prekursoru lietotājs:

7.1. uzglabā prekursorus atsevišķā slēdzamā telpā ar signalizāciju, kas savienota ar centralizēto apsardzes tīklu, slēdzamā metāla skapī vai seifā, kas piestiprināts pie sienas vai grīdas, bet, ja vielas apjomu vai īpašību dēļ tas nav iespējams, prekursorus var arī uzglabāt tvertnēs vai tilpnēs, ja pieeja šīm tvertnēm un tilpnēm ir nodrošināta tikai ierobežotam personu lokam;

7.2. vismaz desmit darba dienas pirms darbības izbeigšanas iesniedz aģentūrā iesniegumu par licences vai reģistrācijas anulēšanu sakarā ar prekursoru aprites darbības izbeigšanu, norādot darbības izbeigšanas termiņu.

8. Inspekcija trīs darba dienu laikā pēc pārkāpuma konstatēšanas rakstveidā sniedz aģentūrai priekšlikumu par licences vai reģistrācijas apturēšanu vai anulēšanu, ja, veicot prekursoru aprites kontroli, konstatē attiecīgi šo noteikumu 11. vai 14.punktā minētos apstākļus vai nav novērsti iepriekšējā pārbaudē konstatētie trūkumi.

9. Aģentūra pieņem lēmumu par licences vai reģistrācijas apturēšanu uz laiku līdz sešiem mēnešiem, ja izpildās kāds no Eiropas Parlamenta un Padomes 2004.gada 11.februāra regulas (EK) Nr.273/2004 par narkotisko vielu prekursoriem (turpmāk — regula Nr. 273/2004) 3.panta 4., 5. vai 6.b punktā norādītajiem pamatiem.

10. Prekursoru operators novērš trūkumus, kuri bija licences vai reģistrācijas apturēšanas iemesls, un 30 dienu laikā pirms attiecīgajā aģentūras lēmumā norādītā licences vai reģistrācijas apturēšanas termiņa beigām iesniedz aģentūrā iesniegumu par licences vai reģistrācijas darbības atjaunošanu.

11. Aģentūra atceļ lēmumu par licences vai reģistrācijas apturēšanu, ja ir saņemts inspekcijas ziņojums par to, ka noteiktajā termiņā ir novērsti trūkumi, kas bija licences vai reģistrācijas apturēšanas iemesls, un prekursoru operatora vai prekursoru lietotāja iesniegums par licences vai reģistrācijas darbības atjaunošanu.

12. Aģentūra anulē licenci vai reģistrāciju, ja:

12.1. trūkumi, kas bija licences vai reģistrācijas apturēšanas iemesls, noteiktajā termiņā nav novērsti vai aģentūrā nav iesniegts iesniegums par licences vai reģistrācijas darbības atjaunošanu;

12.2. saņemts prekursoru operatora vai prekursoru lietotāja iesniegums par licences vai reģistrācijas anulēšanu sakarā ar prekursoru aprites darbības izbeigšanu;

12.3. izpildās kāds no regulas Nr. 273/2004 3.panta 4., 5. vai 6.b punktā norādītajiem pamatiem.

13. Lēmumu par licences vai reģistrācijas apturēšanu, kā arī licences vai reģistrācijas anulēšanu aģentūra trīs darba dienu laikā paziņo attiecīgi prekursoru operatoram vai prekursoru lietotājam un inspekcijai, kā arī aktualizē informāciju par licenci un reģistrāciju aģentūras tīmekļa vietnē un narkotisko vielu prekursoru Eiropas datu bāzē.

14. Aģentūra savā tīmekļa vietnē nodrošina publiski pieejamu šādu informāciju:

14.1. par licencēm:

14.1.1. licences saņēmēja dati (fiziskās personas vārds, uzvārds, juridiskās personas nosaukums, reģistrācijas numurs un juridiskā adrese);

14.1.2. par prekursoru aprites uzraudzību atbildīgās personas (turpmāk – atbildīgā persona) vārds, uzvārds, tālruņa numurs un elektroniskā pasta adrese;

14.1.3. licences numurs;

14.1.4. licences izsniegšanas datums;

14.2. par reģistrāciju:

14.2.1. reģistrētās personas dati (fiziskās personas vārds, uzvārds,, juridiskās personas nosaukums, reģistrācijas numurs un juridiskā adrese);

14.2.2. atbildīgās personas vārds, uzvārds, tālruņa numurs un elektroniskā pasta adrese;

14.2.3. reģistrācijas numurs;

14.2.4. reģistrācijas datums.

15. Prekursoru operatori 15 dienu laikā pēc katra ceturkšņa beigām iesniedz aģentūrā informāciju par prekursoru apriti pagājušajā ceturksnī, norādot:

15.1. par saņemtajiem prekursoriem:

15.1.1. nosaukumu;

15.1.2. kombinētās nomenklatūras (KN) kodu;

15.1.3. ķīmisko vielu reģistra *Chemical Abstracts Service* (CAS) numuru;

15.1.4. daudzumu;

15.1.5. piegādātāja datus (fiziskās personas vārds, uzvārds, personas kods, juridiskās personas nosaukums, reģistrācijas numurs un juridiskā adrese);

15.2. par piegādātajiem prekursoriem:

15.2.1. nosaukumu;

15.2.2. KN kodu;

15.2.3. CAS kodu;

15.2.4. daudzumu;

15.2.5. saņēmēja datus (fiziskās personas vārds, uzvārds, personas kods, juridiskās personas nosaukums, reģistrācijas numurs un juridiskā adrese);

15.3. par izlietotajiem prekursoriem:

15.3.1. nosaukumu;

15.3.2. KN kodu;

15.3.3. CAS kodu;

15.3.4. daudzumu;

15.3.5. izlietošanas nolūku.

16. Šo noteikumu 15.punktā minēto informāciju par prekursoru apriti aģentūra nekavējoties dara pieejamu inspekcijai.

17. Inspekcija nekavējoties informē Valsts policiju un aģentūru, ja ir pamatotas aizdomas par prekursoru novirzīšanu nelegālajā apritē.

18. Noteikumi stājas spēkā 2019. gada 1.jūlijā.

Ministru prezidents K. Kariņš

Veselības ministre I. Viņķele